钦定古今图书集成/明伦汇编/氏族典/第336卷 > 刘知俊
## 钦定古今图书集成/明伦汇编/氏族典/第336卷 > 刘知俊

按《五代史刘知俊传》：“知俊，字希贤，徐州沛人也。少事
时溥，溥与梁相攻，知俊与其麾下二千人降梁，太祖
以为左开道指挥使。知俊勇出诸将，当时刘开道名
重军中，历海、怀、郑三州刺史，从破青州，以功表匡国
军节度使。邠州杨崇本以兵六万攻雍州，知俊不俟
命，与康怀英等击败崇本，崇本降。太祖遣知俊攻下”
丹、延、鄜、坊四州，加检校太尉，封大彭郡王。知俊功益
高。太祖性多猜忌，屡杀诸将，知俊惧不自安，遂叛臣
于李茂贞。茂贞以知俊为泾州节度使，使攻兴元，取
兴、凤，围西县。已而茂贞左右忌知俊功，以事间之，知
俊乃奔于蜀。王建以为武信军节度使，使反攻茂贞，
取秦、凤、阶、成四州。建虽待知俊甚厚，然阴忌其材，而
蜀人亦共嫉之，遂见杀。